Diari Oficial de la Generalitat Valenciana


Sumari del DOGV 2526, del 09-06-1995 (1995/835019)

RESOLUCIÓ de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni entre el Ministeri d'Obres Públiques, Transports i Medi Ambient i la Generalitat Valenciana per a la realització d'activitats d'interés comú en l'itinerari de la N-340 entre Alcoi i Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2526

Data del DOGV
:   09-06-1995

Secció del DOGV
:   ALTRES DISPOSICIONS

Número del document
:   1995/835019


Data del document
:   06-03-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni entre el Ministeri d'Obres Públiques, Transports i Medi Ambient i la Generalitat Valenciana per a la realització d'activitats d'interés comú en l'itinerari de la N-340 entre Alcoi i Alacant.  
Subscrit, després de la tramitació prèvia reglamentària, entre el Ministeri d'Obres Públiques, Transports i Medi Ambient i la Generalitat Valenciana, el dia 7 d'octubre de 1995, un Conveni per a la realització d'activitats d'interés comú en l'itinerari de la N-340 entre Alcoi i Alacant, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0089/95, i que figura com a annex d'aquesta Resolució.  
València, 6 de març de 1995.- El secretari general de la Conselleria d'Administració Pública  
CONVENI ENTRE EL MINISTERI D'OBRES PUBLIQUES, TRANSPORTS I MEDI AMBIENT I LA GENERALITAT VALENCIANA PER A LA REALITZACIO D'ACTIVITATS D'INTERES COMU EN L'ITINERARI DE LA N-340 ENTRE ALCOI I ALACANT  
Alacant, 7 d'octubre de 1994  
Compareixen:  
D'una banda l'Excm. Sr. José Alberto Zaragoza Rameau, secretari d'estat de Política Territorial i Obres Públiques del Ministeri d'Obres Públiques, Transports i Medi Ambient.  
I, d'altra banda, l'Hble. Sr. Eugenio Burriel de orueta, conseller d'Obres Públiques, Urbanisme i Transports de la Generalitat Valenciana.  
Ambdues parts declaren posseir, i així s'ho reconeixen mútuament, la capacitat legal suficient per a la firma d'aquest conveni, i és per això que exposen  
El Pla d'Infrastructures (PDI) aprovat pel Govern de la Nació preveu entre les actuacions del port de la Carrasqueta situat en el tram de la N-340 entre Alcoi i Alacant. El mateix PDI indica la possibilitat d'arribar a un acord amb la Generalitat Valenciana que permeta la utilització de l'itinerari autonòmic Alcoi-Sant Vicent del Raspeig-Alacant, com a alternativa a l'actual per la N-340 amb l'avantatge que "reduiria en gran mesura les actuacions que cal realitzar en la N-340 i, en especial, les molt costoses previstes en el port de la Carrasqueta".  
Les dificultats del port de la Carrasqueta són ben conegudes i l'interés del Ministeri per abordar-ne la supressió es posa de manifest des de finals dels anys vuitanta quan es va encarregar l'ordre d'estudi corresponent que comportà els projectes de túnel que ara hi ha i quan s'inclogué aquesta intervenció en l'anomenat Pla de Desenvolupament Regional 89-93, que es va presentar davant la Comissió Europea per acomodar el període d'execució del I Pla de Carreteres de l'Estat al període de vigència del Marc Comunitari de Suport 90-93, que desplegà la reforma dels Fons Estructurals.  
Per a la Generalitat Valenciana, la generació d'una via de gran capacitat des d'Alacant a Alcoi per Ibi i Sant Vicent és una actuació estratègica i peremptòria que té com a finalitat trencar les deseconomies de localització de les comarques de la muntanya d'Alacant (comarques de la Foia de Castalla i de l'Alcoià), en què es concentra la indústria del joguet d'Ibi, la de nines d'Onil i la tèxtil, de transformats metàl.lics i alimentària d'Alcoi.  
Per això, la creació d'una via de gran capacitat en el tram esmentat és d'interés comú per a ambdues administracions en la mesura que dóna resposta simultània a les necessitats de les activitats econòmiques de l'interior muntanyós d'Alacant (on se situen els centres de més antiga industrialització de la Comunitat Valenciana) i a les necessitats de condicionament de la Xarxa d'interés General de l'Estat que destaca el PDI  
Així ha estat recollit en el Programa de Desenvolupament Regional de les comunitats com a objectius número 1 de la política regional eurocomunitària, el Marc Comunitari de Suport del qual s'ha aprovat recentment amb vigència per al període 1994-1999.  
Com a avantatges per al desenvolupament d'aquesta actuació hi ha:  
a) La disponibilitat ja del projecte de construcció, sòl i declaració d'impacte ambiental del tram de dotze quilòmetres que partint de la circumval.lació d'Alacant de la A-7 arriba fins a l'anomenada rambla de Rambluchar. El cost del desdoblament en aquest tram és moderat, 2.800 milions de pessetes, atés l'aprofitament total com a primera calçada de la passada intervenció de la Generalitat Valenciana en aquest tram. Es el tram de màxima rendibilitat ja que ara mateix suporta intensitats de trànsit superiors als 18.000 vehicles per dia.  
Aquest grau de maduresa permet que la licitació de l'obra siga immediata i la seua posada en servei el 1996.  
b) La disponibilitat abans de finals d'any dels projectes bàsic i de construcció, així com de la declaració d'impacte ambiental del següent tram en prioritat, que és la variant d'Ibi -única travessia subsistent en l'itinerari- el cost de la qual s'eleva aproximadament a 8 mil milions de pessetes.  
En conseqüència, aquesta part de l'actuació podria ser expropiada i licitada per la primavera de 1995 i la seua posada en servei a finals de 1996.  
c) Es disposarà així mateix del projecte bàsic i declaració d'impacte ambiental del tram intermedi, és a dir, entre la variant d'Ibi i la rambla de Rambluchar, el cost aproximat del qual és de 7.000 milions de pessetes. Seria així mateix possible un calendari de gestió igual que el corresponent al tram de la variant d'Ibi, és a dir, expropiar i licitar la primavera de 1995 i la seua posada en servei per a finals de 1996.  
Per tot això, ambdues parts acorden establir les línies generals de cooperació en el seguiment i l'execució d'actuacions d'interés en comú en aquesta àrea segons aquestes estipulacions  
Primera: Compromisos que assumeix la Generalitat  
A partir de la data de subscripció del present conveni, la Generalitat Valenciana es compromet a:  
a) Licitar en el més breu termini possible dins de 1994 el tram Alacant-rambla de Rambluchar, a fi de posar-lo en servei el 1996, moment en què es transferirà la titularitat al MOPTMA per integrar-lo en la xarxa estatal.  
b) Facilitar al MOPTMA, dins de 1994, el projecte bàsic, la declaració d'impacte ambiental i el projecte de construcció dels trams "Variant d'Ibi" i "Ibi-rambla de Rambluchar", transferint en aquest moment la titularitat del MOPTMA per integrar-los en la xarxa estatal.  
c) Així mateix, facilitar al MOPMTA dins de 1994 el projecte bàsic, la declaració d'impacte ambiental i, si escau, el projecte de construcció del condicionament del tram entre l'Olleria i Bèlgida de l'anomenada "Variant de Montaverner".  
Segona: Compromisos que assumeix el MOPTMA  
Per la seua banda, el MOPTMA es compromet a:  
a) Expropiar i licitar la primavera de 1995 els trams anomenats "Variant d'Ibi" i "Ibi-rambla de Rambluchar" a fi de posar-los en servei a finals de 1996.  
b) Expropiar i executar les actuacions "Variant d'Albaida" i "Variant de Montaverner", la primera segons el projecte inclòs en el PAPCA 1993-95 i la segona segons la proposta que sosté la Generalitat, de manera que complesca la seua funció com a biela de connexió entre les futures autovia de Llevant (Almansa-Canals) de la RIGE i Gandia-el Morquí autonòmica, la licitació de les quals es farà abans de la primavera de 1996.  
Tercera: Comissió de seguimnet  
A fi d'assegurar una adequada coordinació en totes aquelles qüestions relacionades amb el conveni, es crea una Comissió Mixta de Seguiment, composta per:  
- El director general de Carreteres del Ministeri d'Obres Públiques, Transports i Medi Ambient.  
- El director general d'Obres Públiques de la Generalitat Valenciana.  
Ambdues parts podran delegar la seua representació en altres persones.  
La Comissió podrà incorporar assessors tècnics en temes especialitzats.  
Qualssevol de les dues parts podrà convocar les reunions de la Comissió en el moment en què ho consideren necessari. Les reunions podran tenir lloc tant a Madrid com a València, segons decidesca la mateixa Comissió.  
Aquesta Comissió coneixerà tots els projectes -i n'emetrà informe- que hagen de tirar endavant qualssevol de les administracions abans de l'aprovació definitiva d'aquests.  
Quarta: Transferència de titularitat  
La Generalitat acceptarà la transferència dels corresponents trams de la N-340 que, com a conseqüència de les obres anteriors, hagen perdut el caràcter de xarxa estatal, i sempre que s'haja conclòs l'execució per part de l'Estat de la Variant de Xixona. Així mateix, la Generalitat acceptarà la transferència de les obres executades en el tram l'Olleria-Bèlgida que no hagen de formar part de la xarxa estatal.  
En tots els casos de transferència de titularitat entre administracions, seran exclosos els trams de travessies urbanes, que quedaran a mans de les administracions inicialment titulars per al seu lliurament als municipis afectats.  
En prova de conformitat, se subscriu aquest conveni en el lloc i la data amunt indicats.  
Per la Generalitat Valenciana  
Eugenio Burriel de OruetA  
Per part del Ministeri d'Obres Públiques, Transports i Medi Ambient  
José Alberto Zaragoza Rameau